Mestské zastupiteľstvo v Košiciach

Zápisnica
zo VII. (mimoriadneho) zasadnutia Mestského zastupiteľstva v Košiciach,
zo dňa 30. novembra 2015

Prítomní: podľa prezenčných listín

Zasadnutie Mestského zastupiteľstva v Košiciach otvoril a viedol primátor mesta Košice MUDr. Richard Raši, PhD., MPH vo veľkej zasadačke Magistrátu mesta Košice.

Úvod rokovania

p. Raši, primátor mesta - Poprosím poslancov, ktorí sú prítomní v rokovacej sále, aby sa prezentovali. Ešte raz prajem príjemné dobré ráno, ctené dámy poslankyne, vážení páni poslanci, vážení hostia. Otváram mimoriadne rokovanie Mestského zastupiteľstva v Košiciach, na ktorom vás všetkých vítam. Konštatujem, že je zatiaľ prezentovaných 28 poslancov mestského zastupiteľstva, čo je nadpolovičná väčšina všetkých poslancov a sme teda uznášania schopní. Program dnešného mimoriadneho zasadnutia ste dostali v pozvánke. Nakoľko ide o mimoriadne zasadnutie, tento program nemôžeme dopĺňať alebo meniť. A preto teraz budeme hlasovať o predloženom programe. Prosím hlasujte.

Hlasovanie č. 1 -	za: 31 + ručne p. Blaškovičová, proti: 0, zdržali sa: 0

p. Raši, primátor mesta - Pokiaľ je nejaký technický problém, prosím ešte pani poslankyňa Blaškovičová. Oznamujem teda, že dnes sa budeme riadiť týmto schváleným programom zasadnutia. 
- - -

Overovatelia zápisnice: 	Ing. Ján Jakubov a Ing. RNDr. Emil Petrvalský, CSc. 
- - -

Pracovné komisie

p. Raši, primátor mesta - Teraz zvolíme pracovné komisie a to návrhovú komisiu, ktorej úlohou bude predniesť navrhované uznesenia z dnešného zasadnutia mestského zastupiteľstva a mandátovú a hlasovaciu komisiu podľa § 33 ods. 1 Rokovacieho poriadku mestského zastupiteľstva pre voľbu hlavného kontrolóra. Chcem sa spýtať či je všeobecný súhlas s tým, aby túto funkciu plnila jedna komisia, ktorá bude mandátovou aj hlasovacou komisiou, do ktorej dáte návrhy podľa poslaneckých klubov aj z radov nezávislých poslancov. Ak áno, ďakujem pekne a poprosím teraz predsedov poslaneckých klubov, aby navrhli svojich zástupcov do návrhovej komisie. Nech sa páči pán poslanec Jakubov.

Návrhová komisia:

p. Jakubov, poslanec MZ - Vážený pán primátor, vážené panie poslankyne, vážení páni poslanci, do návrhovej komisie za klub SMER - Sociálna demokracia navrhujem týchto poslancov: pán poslanec Andrejčák, Sitkár, Kočiš.

p. Raši, primátor mesta - Ďakujem pekne. Pán poslanec Špak.

p. Špak, poslanec MZ - Dobrý deň. Vážené poslankyne, poslanci, pán primátor, do návrhovej komisie navrhujeme poslanca Igora Jutku.

p. Raši, primátor mesta - Ďakujem pekne. Ak nemá nikto pripomienky alebo iný návrh, budeme hlasovať o zložení návrhovej komisie s poslancami Andrejčák, Sitkár, Kočiš a Jutka. Prosím hlasujte.

Hlasovanie č. 2 -	za: 34, proti: 0, zdržali sa: 0

p. Raši, primátor mesta - Oznamujem teda, že návrhová komisia bude pracovať v zložení: páni poslanci Andrejčák, Sitkár, Kočiš a Jutka. Zároveň žiadam členov návrhovej komisie, aby zaujali svoje miesta vo vyhradenom 12. rade. Ostatným poslancom oznamujem, aby svoje návrhy k jednotlivým bodom programu predkladali písomne tejto návrhovej komisie po ústnej informácii prítomných poslancov. 

Mandátová a hlasovacia komisia:

p. Raši, primátor mesta - Teraz poprosím predsedov poslaneckých klubov, aby navrhli svojich zástupcov do mandátovej a hlasovacej komisie, teda do komisie, ktorá bude pracovať ako mandátová a hlasovacia zároveň. Pán poslanec Jakubov, po ňom pán poslanec Špak. Nech sa páči.

p. Jakubov, poslanec MZ – Ďakujem, vážený pán primátor, za klub SMER - Sociálna demokracia navrhujem do mandátovej a volebnej komisie týchto poslancov. Čítam v abecednom poradí: pán poslanec Briškár, pán poslanec Kaifer, pani poslankyňa Šramková.

p. Raši, primátor mesta - Ďakujem pekne. Pán poslanec Špak, nech sa páči.

p. Špak, poslanec MZ - Ďakujem. Za Pravý poslanecký klub navrhujeme pána poslanca Berbericha.

p. Raši, primátor mesta - Ďakujem veľmi pekne. Pani poslankyňa Blaškovičová, nech sa páči.

p. Blaškovičová, poslankyňa MZ - Ďakujem pekne pán primátor. Z nezávislých poslancov má záujem pracovať v komisii pán Halenár.

p. Raši, primátor mesta - Ďalším navrhnutým je pán poslanec Halenár. Ďakujem. Má niekto  ešte pripomienky alebo nejaký iný návrh? Ak nie, budeme hlasovať o zložení komisie v zastúpení: páni poslanci Briškár, Kaifer, pani poslankyňa Šramková a páni poslanci Berberich, Halenár. Prosím hlasujte.

Hlasovanie č. 3 -	za: 35, proti: 0, zdržali sa: 0

p. Raši, primátor mesta - A teda mandátová a hlasovacia komisia bude pracovať v zložení: páni poslanci Briškár, Kaifer, Berberich, Halenár a pani poslankyňa Šrámková. Ďakujem pekne, poprosím potom mandátovú a hlasovaciu komisiu, aby si spomedzi seba zvolila predsedu, ktorý bude prednášať výsledky dnešnej voľby hlavného kontrolóra mesta Košice. Mandátová a hlasovacia komisia po vyhlásení prestávky bude pracovať na vyhradenom mieste v rokovacej sále.
- - -

Bod č. 1
Voľba hlavného kontrolóra mesta Košice

p. Raši, primátor mesta - Ctené dámy poslankyne, vážení páni poslanci, programom dnešného zasadnutia je voľba hlavného kontrolóra mesta Košice. Uznesením Mestského zastupiteľstva v Košiciach číslo 217 zo dňa 21. septembra 2015 boli schválené podmienky spôsobu účasti a vykonania voľby hlavného kontrolóra mesta Košice a náležitosti prihlášky. Oznam o vyhlásení dňa konania voľby hlavného kontrolóra mesta Košice na 30. 11. 2015 bol zverejnený dňa 19. 10. na úradnej tabuli mesta Košice a na internetovej stránke mesta Košice. Prihlášku na voľbu hlavného kontrolóra mesta Košice odovzdalo v stanovenom termíne t.j. do 13. 11. 2015 do 12. hodiny celkom 7 kandidátov. Komisia mestského zastupiteľstva na posúdenie náležitostí prihlášok a vyhodnotenie splnenia predpokladov na funkciu hlavného kontrolóra mesta Košice, ktorá bola menovaná vyššie uvedeným uznesením, zasadala 18. 11. 2015. Mestu Košice boli doručené k dnešnému dňu dve písomné oznámenia kandidátov, dvoch kandidátov a to pani doktorky Anny Jenčovej a pána Ing. Petra Kleina o vzdaní sa kandidatúry na funkciu hlavného kontrolóra mesta Košice. Komisia navrhla predložiť na dnešné zasadnutie fotokópie profesijného životopisu s prehľadom doterajšej praxe s uvedením pracovnej pozície jednotlivých kandidátov a koncepciu výkonu funkcie hlavného kontrolóra mesta Košice. Životopisy vám boli pri prezentácii odovzdané. Vzhľadom na ochranu osobných údajov po voľbe hlavného kontrolóra mesta budú pozbierané. Hlavného kontrolóra volí mestské zastupiteľstvo na 6 rokov. Jeho funkčné obdobie sa začína dňom, ktorý je určený ako deň nástupu do práce, t.j. 1. 1. 2016. Deň nástupu do práce sa určí na nasledujúci deň, po dni skončenia funkčného obdobia predchádzajúceho hlavného kontrolóra. Funkčné obdobie doterajšieho hlavného kontrolóra mesta Košice, Ing. Hany Jakubíkovej, končí dňa 31. 12. 2015. Správu komisie na posúdenie náležitostí písomných prihlášok a vyhodnotenie splnenia predpokladov kandidátov na hlavného kontrolóra mesta Košice prednesie predseda komisie pán poslanec Rusnák. Teraz prosím pána poslanca Rusnáka, predsedu komisie o prednesenie správy.

p. Rusnák, poslanec MZ - Ďakujem za slovo, vážený pán primátor. Vážené kolegyne, kolegovia, správu každý poslanec mestského zastupiteľstva obdržal v písomnej forme, vlastne elektronickou poštou, takže ju čítať nebudem. Dovolím si prečítať iba návrh na uznesenie: Mestské zastupiteľstvo v Košiciach podľa § 10 ods. 3 úvodnej vety v spojení s písmenom l) zákona č. 401/90 Zb. o meste Košice berie na vedomie správu komisie Mestského zastupiteľstva v Košiciach na posúdenie náležitostí písomných prihlášok a vyhodnotenie splnenia predpokladov kandidátov na hlavného kontrolóra mesta Košice o posúdení náležitostí prihlášok na vyhodnotení splnenia predpokladov kandidátov na funkciu hlavného kontrolóra mesta Košice v súlade s uznesením Mestského zastupiteľstva v Košiciach číslo 217/2015 podľa prílohy. Ďakujem.

p. Raši, primátor mesta - Ďakujem veľmi pekne pán poslanec. A teda poprosím návrhovú komisiu, aby uviedla hlasovanie. Už návrh uznesenia nemusíte čítať, nakoľko ho prečítal pán poslanec Rusnák. Nech sa páči.

p. Jutka, poslanec MZ – „Mestské zastupiteľstvo podľa príslušných právnych predpisov a všeobecne záväzných nariadení berie na vedomie správu komisie Mestského zastupiteľstva v Košiciach na posúdenie náležitostí písomných prihlášok a vyhodnotenie splnenia predpokladov kandidátov na hlavného kontrolóra mesta Košice o posúdení náležitostí prihlášok a vyhodnotení splnenia predpokladov kandidátov na funkciu hlavného kontrolóra mesta Košice v súlade s uznesením Mestského zastupiteľstva v Košiciach číslo 217 roku 2015 podľa prílohy.“

p. Raši, primátor mesta - Ďakujem pekne, prosím hlasujte.

Hlasovanie č. 4 -	za: 37, proti: 0, zdržali sa: 0

p. Raši, primátor mesta - Uznesenie bolo schválené. 
V zmysle uznesenia mestského zastupiteľstva číslo 217 zo dňa 21. 9. 2015 má kandidát na funkciu hlavného kontrolóra vystúpiť na zasadnutí mestského zastupiteľstva a prezentovať svoje predstavy o budúcom pôsobení, v časovom rozsahu piatich minút. Teraz poprosím jednotlivých kandidátov, v abecednom poradí, aby vystúpili, pričom budú vystupovať v tomto poradí ....    

p. Halenár, poslanec MZ – Prepáčte, sme už v nejakom bode rokovania? Začali sme už? 

p. Raši, primátor mesta - Máme schválené rokovanie mestského zastupiteľstva, ktoré má dva body. Prvým je voľba hlavného kontrolóra mesta Košice a druhým je návrh na určenie platu hlavného kontrolóra. Postupujeme podľa schváleného uznesenia v mestskom zastupiteľstve o voľbe hlavného kontrolóra, pričom pred samotným aktom voľby hlavného kontrolóra, ktorý bol schválený ako prvý bod, títo navrhnutí kandidáti, ktorí sa prihlásili, mimo tých dvoch, ktorí odstúpili, predstavia svoje programy. Potom bude čas na rozpravu, kde sa ich budete môcť pýtať. A potom dôjde k samotnému aktu voľby hlavného kontrolóra. Čiže postup ustanovený kanceláriou samosprávnych orgánov. Tak, ako to býva vždy. Takže budeme postupovať nasledovne. Postupne budú vyzvaní kandidáti v abecednom poradí, a to Ing. Gallo, Ing. Jakubíková, Ing. Mokrý, Ing. Plavčan, Ing. Vaňo Pásztorová. Potom bude rozprava. Potom bude požiadaný predseda mandátovej a hlasovacej komisie. A potom prebehne samotný akt voľby hlavného kontrolóra mesta Košice. Takže poprosím kandidátov v abecednom poradí, aby predniesli v čase piatich minút svoju koncepciu. A prednášať ju budú tu za rečníckym pultom. Pán Ing. Gallo, nech sa páči.

p. Gallo, kandidát na funkciu HK - Vážené panie poslankyne, vážení páni poslanci, vážený pán primátor, vážení viceprimátori, pán riaditeľ, vážení hostia. Mnohí z vás alebo väčšina z vás mala možnosť sa oboznámiť s mojou koncepciou výkonu funkcie hlavného kontrolóra. Napriek tomu nie je možné a nedá sa do rozsahu dvoch strán vtesnať všetko to a popísať všetky tie úlohy, o ktorých mám predstavu, ktoré by som chcel realizovať v prípade, keď má zvolíte za hlavného kontrolóra. V každom prípade si dovolím povedať, že za úlohy hlavného kontrolóra nepovažujem to, čo napríklad je napísané na webovej stránke mesta Košice. Myslím si, že na prvých miestach, by nemalo byť sledovanie legislatívy Európskej únie. Nemalo by byť zabezpečovania administratívnych organizačných prác útvaru alebo navrhovanie legislatívnych zmien. Myslím si, že na prvom mieste by malo byť to, čo kontrolu robí kontrolou a čo útvar hlavného kontrolóra má zabezpečovať. Považujem za rozhodujúce, v prípade svojho zvolenia za to, aby útvar hlavného kontrolóra a hlavný kontrolór zabezpečoval kontrolu a dohľad nad príjmami a výdavkami. Aby zabezpečoval dohľad nad nakladaním s majetkom a nad tým, ako sa mesto správa, čo sa týka hospodárenia s majetkom. Považujem za dôležité dohľad nad dodržiavaním zákonnosti, nad dodržiavaním tých záväzných nariadení a tých noriem a smerníc, ktoré boli prijaté v prospech občanov tohto mesta. Považujem za dôležité dohľad nad tým, a kontrolu toho, ako sa mesto stará o všestranný rozvoj mesta, ako sa stará o rozvoj mestských častí, ako spolupracuje s mestskými časťami a hlavne, a to je rozhodujúce, ako sa mesto stará o svojich občanov. Toto je základná úloha samosprávy. Za moju úlohu, v prípade zvolenia, nepovažujem  alebo by som nepovažoval len vecnú stránku kontroly, ktorú reprezentuje finančná kontrola, ale súčasťou práce každého kontrolóra je aj práca s ľuďmi. Tzn. považujem za jednu z najdôležitejších úloh to, kontrolovať nielen veci, ale kontrolovať aj činnosť, správanie a všetkých zamestnancov, všetkých ľudí, ktorí môžu ovplyvniť práve hospodárenia mesta. Jednak sú to vedúci zamestnanci, jednak sú to radoví zamestnanci. A čo je dôležité, považujem za potrebné a vhodné všímať si len nie to, ako si plnia ich bežné povinnosti, ale považujem za veľmi dôležité to, čo robia ešte aj nad rámec svojich povinností v rámci riešenia, hovorím, každodenných starostí a každodenných problémov občanov tohto mesta. Nad rámec povinnosti riešenia každodenných potrieb považujem napr. to, ako vyzerajú naše jasle, ako sa staráme o naše deti, ako sa staráme o študentov, o žiakov. Ale na druhej strane aj vzhľadom k vekovému priemeru občanov tohto mesta, ako sa staráme o našich seniorov. V tomto, myslím si, že bude veľmi dôležitá a významná aj spolupráca s mestskými časťami a spolupráca so starostami mestských častí. Okrem tých úloh, ktoré som definoval a uviedol v koncepcii výkonu hlavného kontrolóra si dovolím ešte povedať ďalšie úlohy, ktoré považujem, či už hneď, okamžite pri nástupe do funkcie alebo potom, v dlhodobom horizonte, úlohy, ktoré je potrebné postupne riešiť. V každom prípade hneď na úvod činnosti považujem za veľmi potrebné venovať sa vnútornému kontrolnému systému. Novo ho nastaviť, v prípade potreby ho výrazným spôsobom ovplyvniť a zmeniť. Čo považujem ako za jednu z najdôležitejších úloh a najdôležitejších činností, tak to je nastavenie správneho vzťahu s mestským zastupiteľstvom. Je samozrejmosťou, že mestské zastupiteľstvo, poslanci mestského zastupiteľstva majú tú zákonodarnú moc a to zákonodarne právo na základe ktorého by sa mali rozhodovať a prijímať rozhodnutia, aby sa mohli dobre rozhodovať. Dôležité je, aby mali aj dobré podklady k rozhodovaniu.

p. Raši, primátor mesta - Ďakujem pekne. Prešlo 5 minút. Ďakujem pekne za vystúpenie. 

p. Gallo, kandidát na funkciu HK - Ďakujem pekne.

p. Raši, primátor mesta - Informácie môžete podať v rozprave, ktorá bude nasledovať. Pani Ing. Hana Jakubíková, nech sa páči.

p. Jakubíková kandidát na funkciu HK - Vážené panie poslankyne, vážení páni poslanci, vážený pán primátor a prítomní. V prvom rade by som vás chcela pozdraviť aj poďakovať, že môžem pred vás predstúpiť a prezentovať činnosť hlavného kontrolóra mesta Košice. Povinnosti a práva a rozsah činnosti hlavného kontrolóra sú určené zákonom o obecnom zriadení. Kontroly sa vykonávajú na základe schváleného plánu kontrolnej činnosti mestským zastupiteľstvom v polročných cykloch a tiež na základe požiadavky mestského zastupiteľstva, ktoré ich schvaľuje osobitne výstupom kontrolnej činnosti hlavného kontrolóra sú správy o jeho činnosti o výsledkoch kontrol a odborné stanoviská k návrhu rozpočtu a k záverečnému účtu mesta, ktoré sa prekladajú priamo na zasadnutia mestského zastupiteľstva. Vykonávajú sa aj iné úlohy ustanovené osobitnými zákonmi, ide o sledovanie vývoja dlhu a stavu a vybavovanie podnetov vo veci oznamovania protispoločenskej činnosti. Je to súhrn činností, ktorými sa overuje aplikácia všeobecných právnych noriem a ich dodržiavanie v organizačných zložkách mesta. Ide o poznanie skutočného stavu a kontrolou sa zisťuje, ako organizačné zložky účelne, efektívne a hospodárne spravovali alebo čerpali verejné prostriedky, ktoré im boli v minulosti zverené mestom. Kontrola plní aj nápravnú, preventívnu a informačnú funkciu. Organizačná zložka prijíma opatrenia na odstránenie zistených nedostatkov a tieto prijaté opatrenia sa v organizačných zložkách preveruje v nasledujúcej kontrole. Hlavný kontrolór a zamestnanci útvaru musia byť profesionálne zdatní aj v takých prípadoch, ak organizačná zložka negatívne reaguje na výkon kontroly. Z toho dôvodu je dôležité venovať pozornosť dôkazom, či sú príslušné, náležité a z dôvodu právnej istoty pri spracovaní výsledkov kontroly. Uzavreté výsledky kontroly vypovedajú o úrovni činnosti organizačnej zložky a jednotlivcov. A tieto výsledky sa predkladajú na zasadnutia mestského zastupiteľstva a zverejňujú. Hlavný kontrolór má pri výkone funkcie povinnosť dodržiavať nezávislosť, nezaujatosť, konkrétnosť a dôveryhodnosť vrátane zamestnancov útvaru. Kontrola patrí medzi dôležité zložky riadenia, ktoré zabezpečujú a obnovujú rovnováhu činnosti mesta. Hlavný kontrolór a útvar sú iba jednou zložkou výkonu vnútornej kontroly. Každý zamestnanec mesta alebo zamestnanec organizačných zložkách ma v rámci svojho postavenia v organizačnej štruktúre zákonnú povinnosť vykonávať kontrolu pri alokácii a prerozdeľovaní verejných zdrojov. Mesto má zákonnú povinnosť vytvárať pri výkone samosprávy účinný systém kontroly. V Národnej rade Slovenskej republiky bol schválený nový zákon o finančnej kontrole, ktorý bude účinný od budúceho roka. Určuje pojem finančná kontrola, ktorú člení na základnú, administratívnu kontrolu a kontrolu na mieste. Výkon základnej a administratívnej kontroly bude od nového roka záväzný pre všetky organizačné zložky mesta pri čerpaní verejných zdrojov alebo pri ich poskytnutí iným subjektom. Súčasný zákon o finančnej kontrole určuje pravidlá kontroly, podľa ktorých sa postupuje. Nový zákon o kontrole nie je postavený v tejto rovine. Zaniká inštitút následnej finančnej kontroly, ktorý používame v súčasnosti. Táto zmena postaví hlavného kontrolóra a jeho útvar do novej pozície. Bude potrebné spracovať pravidlá výkonu kontrolnej činnosti hlavného kontrolóra a útvaru v organizačných zložkách mesta a tento návrh predložiť mestskému zastupiteľstvu na schválenie. Pravidlá majú obsahovať práva a povinností tak pre osobu oprávnenú vykonávať kontrolnú činnosť, ako aj pre povinnú osobu, v ktorej sa kontrola bude vykonávať. To bude úlohou hlavného kontrolóra v nasledujúcej budúcnosti, aby tieto zmeny uviedol do aplikačnej praxe. Na záver chcem uviesť, že túto prácu poznám a ovládam, i keď nie som dobrý rečník. A tiež, že nároky na výkon tejto funkcie sa stále zvyšujú, a preto sa vzdelávam. V súčasnosti som ukončila dvojročné špecializované vzdelávanie týkajúce sa znalectva na Ústave súdneho inžinierstva v Žiline. Tieto skúsenosti tohto štúdia aplikujem v praxi. Zároveň som študent 4. ročníka externého štúdia, ako doktora na Ekonomickej univerzite. Výkon kontroly ma zaujíma, a preto by som rada aj naďalej túto prácu zastávala. Ďakujem vám všetkým za pozornosť.

p. Raši, primátor mesta - Ďakujem pekne pani inžinierka. Ďalším kandidátom je pán Ing. Mokrý.

p. Mokrý, kandidát na funkciu HK - Dobrý deň prajem. Vážený pán primátor, vážená pani námestníčka, vážený pán námestník, vážené panie poslankyne, vážení páni poslanci. Dovoľte, aby som sa vám predstavil. Volám sa Ing. Valér Mokrý a uchádzam sa o funkciu hlavného kontrolóra mesta Košice. Uverejnené rozhodnutie o voľbe hlavného kontrolóra mesta Košice ma okamžite zaujalo a som veľmi rád, že som dostal príležitosť zúčastniť sa dnešnej voľby a odprezentovať svoju doterajšiu profesionálnu kariéru. Predpokladám, že v materiáloch máte pred sebou aj môj životopis. Nebudem sa preto zmieňovať podrobne o mojich doterajších pracovných pozíciách. Pozastavím sa však aspoň pri dvoch inštitúciách, ktoré mi dali toho najviac. Je to Úrad vlády Slovenskej republiky a Sociálna poisťovňa, ústredie v Bratislave. Na Úrade vlády Slovenskej republiky som pracoval ako vedúci expozitúry Úradu vlády, sekcie kontroly so sídlom v Košiciach, kde našou hlavnou náplňou bola kontrola výkonu plnenia úloh štátnej správy, dodržiavanie uznesenie vlády Slovenskej republiky, kontrola hospodárenia s majetkom s finančnými prostriedkami štátneho rozpočtu, rezervy vlády, rezerv predsedu vlády a taktiež prostriedkov poskytnutých zo štrukturálnych fondov Európskej únie. Taktiež vybavovanie sťažností a petícií občanov. Výsledné materiály z týchto kontrol, ktoré sme vykonávali boli predkladané priamo na zasadnutie vlády Slovenskej republiky, kde prijaté opatrenia alebo odstránenie nedostatkov bolo priamo uznesením ukladané jednotlivým ministrom. V ďalšej inštitúcii, v Sociálnej poisťovni, ústredie v Bratislave som pracoval ako hlavný kontrolór Sociálnej poisťovne, kde hlavnou náplňou bola kontrola hospodárenia, nakladania s vlastným majetkom Sociálnej poisťovne a s prostriedkami správneho fondu Sociálnej poisťovne na ústredí a na okresných pobočkách Sociálnej poisťovne. Výsledné materiály z týchto kontrol boli predkladané dozornej rade Sociálnej poisťovne, ktorej predsedom je minister práce sociálnych vecí a rodiny Slovenskej republiky. Nadobudnuté teoretické i praktické skúsenosti a poznatky z týchto ústredných orgánov štátnej správy, ale aj z predchádzajúcich pracovných pozícií, myslím, že ma oprávňujú alebo, ako to povedať, jednoducho som získal a chcem ich uplatniť v prospech mesta Košice v prípade zvolenia za hlavného kontrolóra. Vážené poslankyne, vážení poslanci, chcem ešte upriamiť vašu pozornosť na oblasť samosprávy, v ktorej nepretržite pracujem ako obecný kontrolór vo svojej rodnej obci Pača, už druhé funkčné obdobie. Takže oblasť kontroly hospodárnosti nakladania s majetkom, hospodárenie s prostriedkami mesta, kontrola príjmov, výdavkov, finančných operácií, kontrol plnenia uznesení obecného zastupiteľstva mi je oblasť nie neznáma, a veľmi dobre jej rozumiem. V prípade zvolenia do funkcie hlavného kontrolóra mesta Košice, tak ako som to naznačil v koncepcii, výkon funkcie hlavný kontrolór mesta Košice by som sa vo svojej činnosti najviac zameral na kvalitné vykonávanie predbežne a priebežnej finančnej kontroly, vo vlastnom úrade, ako aj v rozpočtových a príspevkových organizáciách v zriaďovateľskej pôsobnosti mesta Košice. V rámci vonkajšej kontroly by som sa zameral na efektívne a hospodárne vynakladanie prostriedkov poskytnutých mestom Košice prostredníctvom dotácií a príspevkov právnickým  a fyzickým osobám a taktiež efektívnosti čerpania prostriedkov poskytnutých zo štrukturálnych fondov Európskej únie. Môžem prehlásiť, že som pripravený úzko spolupracovať s primátorom, s vedením mesta aj s poslancami mestského zastupiteľstva v prospech mesta Košice. Vážené poslankyne, vážení poslanci, chcem vás ubezpečiť, že v prípade zvolenia do funkcie hlavného kontrolóra budem svoju funkciu vykonávať v súlade s právnymi predpismi, v súlade s vnútornými predpismi a nariadeniami mesta Košice. Ďakujem vám za pozornosť. Verím, že som vás mnohých oslovil a že sa ešte v budúcnosti budeme stretávať. Ďakujem za pozornosť.

p. Raši, primátor mesta - Ďakujem pekne pán inžinier. Ďalším kandidátom na funkciu hlavného kontrolóra mesta Košice je pán Ing. Plavčan. Nech sa páči pán inžinier.

p. Plavčan, kandidát na funkciu HK - Vážený pán primátor, vážené dámy, vážení páni, ctený poslanecký zbor. Moja prezentácia bude zameraná na konkrétnu kontrolnú činnosť vyplývajúcu z vecne príslušných právnych predpisov a noriem. Pre hlavného kontrolóra, ex lege - explicitne vyplýva, že vykonáva kontrolu nestranne a nezávisle, v súlade so základnými pravidlami o kontrolnej činnosti. Pri kontrolnej činnosti kontrolór postupuje podľa pravidiel osobitného právneho predpisu a opiera sa predovšetkým o zákon 369 o obecnom zriadení, zákon 502 o finančnej kontrole a zákon 307 o oznamovaní protispoločenských činností, kde hlavný kontrolór je zodpovednou osobou. Kontrolná  činnosť je teda zameraná na kontrolu zákonnosti, hospodárnosti, efektívnosti a účinnosti pri nakladaní a hospodárení s majetkom a majetkovými právami mesta. Kontrola príjmov, výdavkov a finančných operácií, kontrola vybavovania sťažností a petícií, kontrola dodržiavania všeobecne záväzných právnych predpisov a nariadení mesta, kontrola plnenia uznesení a interných predpisov mesta a kontrola plnenia ďalších úloh, vyplývajúcich z vecne príslušných právnych predpisov. Pre kontrolóra, lege artis, explicitne vyplýva, že overuje v zásade následnou finančnou kontrolou vybranú finančnú operáciu, alebo jej časť, overuje sa objektívny stav kontrolovaných skutočností a ich súlad s osobitnými predpismi s cieľom predísť neoprávnenému, nehospodárnemu, neefektívnemu, neúčinnému a neúčelnému použitiu verejných prostriedkov. Kontrolná činnosť teda, kontrole podlieha úrad, rozpočtové a príspevkové organizácie zriadené mestom, právnické osoby, kde má mesto majetkovú účasť, iné osoby, ktoré nakladajú s majetkom mesta a osoby, ktorým boli pridelené účelové dotácie z rozpočtu mesta a finančné dotácie, finančné výpomoci. Pri riadení útvaru hlavného kontrolóra je teda potrebné pri kontrolných činnostiach cielenie koordinovať a usmerňovať kontrolórov aby kontrolná činnosť bola zameraná tak, aby kontrolovaný subjekt pri ďalšej činnosti konal zodpovedne, efektívne a osožne. Moje nové progresívne riešenie na útvare hlavného kontrolóra bude v záujme spravodlivosti efektívnosti a účinnosti vykonaných kontrol. Dať hlavný akcent na právny a ekonomický aspekt, čím by sa teda v prospech spravodlivosti a verejného záujmu konkrétne a jednoznačné zistenia z vykonaných kontrol, rigorózne z vecného a právneho aspektu analyzovali a následne pripravili relevantné podklady pre vecne príslušné orgány na ďalšie účinné konanie. Vážené dámy, vážení páni, ctený poslanecký zbor, z tejto prezentácie je evidentné, že úloha hlavného kontrolóra je veľmi zodpovedná a rigorózne odborne náročná. Snažil som sa vykreovať to nevyhnutné, čo by mal dobrý kontrolór bezpodmienečne exaktne ovládať. V záujme dobra a spravodlivosti, a v prospech verejného záujmu som vám celý k dispozícii. Tu ma máte hotového, odborne pripraveného a kompetentného kontrolóra. Chcem ešte dodať, že okrem kontrolnej činnosti, teda nad rámec, akú prácu naviac, ktorú ponúkam ako jediný zo všetkých kandidátov, som ochotný, ako pridanú hodnotu, v prospech magistrátu a rozvoja mesta odovzdať môj odborný potenciál a cenné dlhoročné poznatky a skúseností vo forme návrhov, rád, konzultácií, plánov a koncepcií, ktoré si občan a volič v záujme dobra a spravodlivostí v prospech verejného záujmu a rozvoja mesta právom zaslúži. Vážené dámy, vážení páni, ďakujem vám za pozornosť. A nech je vaša voľba hlavného kontrolóra v záujme dobra a spravodlivosti, v prospech verejného záujmu a rozvoja mesta. Ďakujem.

p. Raši, primátor mesta - Ďakujem pekne pán inžinier. A poprosím poslednú kandidátku, pani Ing. Vaňo Pásztorovú o jej prezentáciu, jej predstavu o budúcom pôsobení.

p. Vaňo Pásztorová, kandidát na funkciu HK - Vážený pán primátor, vážené poslanecké plénum, dovoľte mi, aby som sa vám predstavila. Moje meno je Katarína Vaňo Pásztorová. Ospravedlňujem sa, nie som dobrý rečník, takže trošku sa mi bude asi triasť hlas. Čo bolo mojím motívom podať prihlášku do voľby hlavného kontrolóra, bola hlavne moja dlhodobá skúsenosť vo verejnej správe. Nie som žiadnym kontrolórom v žiadnej mestskej časti, ani v žiadnej obci, ale od roku 1998, keď som nastúpila ako účtovník na Miestny úrad Mestskej časti Košice - Vyšné Opátske, som až do dnešného dňa aktívne činná vo verejnej správe. Síce už iba ako externý účtovník, alebo externý poradca pre starostov, ktorí  ma oslovia, ale predsa nie je mi jedno, že čo sa vo verejnej správe deje. Preto som aj študovala ekonomický smer verejnej správy. Som teda nováčik, a preto možno je aj také moje meno trošku nejasné, alebo pre niekoho neznáme v tejto brandži. Som z podnikateľského prostredia, mám vlastnú účtovnú spoločnosť, ktorá sa venuje účtovníctvu, daňovému poradenstvu, podnikateľskej sféry, ale tak ako som spomínala, aj vo verejnej správe. Čo ponúknem. Všetko to, čo ponúka pozícia hlavného kontrolóra alebo post hlavného kontrolóra už povedali kandidáti predo mnou. Preto, myslím si, že opakovať to, čo je úlohou hlavného kontrolóra je asi zbytočné. Viem ponúknuť iba moje odborné skúsenosti, ktoré som tie roky zbierala a viem ponúknuť možno práve ten môj nováčikovský vstup alebo pohľad na niektoré veci, ktoré... ktoré možno budem riešiť alebo budem sa snažiť nájsť riešenie iné, ako tí, ktorí už túto činnosť vykonávali. Myslím si, že post hlavného kontrolóra je o osobnosti a má k dispozícii veľmi profesionálny tím, ktorý vykonáva tú kontrolnú činnosť a tento post nie je len o samotnej osobe hlavného kontrolóra, ale hlavne o tom, ako dokáže spolupracovať so svojimi ľuďmi, ktorých má k dispozícii v rámci svojho osobného tímu. Takže asi iba toľko z mojej strany. Všetko ostatné je v koncepcii, ktorú som odovzdala ako súčasť prihlášky, myslím si, že nie je to potrebné čítať. Ďakujem veľmi za pozornosť.

p. Raši, primátor mesta - Ďakujem pekne pani inžinierka. Konštatujem, že svoje prezentácie nám predniesli všetci kandidáti, ktorých je teda 5. Otváram rozpravu k návrhu na voľbu hlavného kontrolóra. Poprosím kandidátov, pokiaľ budú na nich smerované otázky, aby pristúpili k mikrofónu a aby zodpovedali ste na otázky tak, ako vám ich dámy poslankyne alebo páni poslanci predložia. Nech sa páči, otváram rozpravu k bodu voľba hlavného kontrolóra. Pán poslanec Špak, nech sa páči, máte slovo. Po ňom pán poslanec Halenár.

p. Špak, poslanec MZ - Ďakujem pekne. Chcem sa opýtať kandidáta, pána Ing. Pavla Galla, mám informáciu, že ste členom strany Smer – SD. Ako, nechcem diskriminovať, ale chcem sa opýtať na situáciu, ktorá sa môže stať, keďže väčšina zodpovedných funkcii v našom meste, majú na starosti spolustraníci, tak ako budete postupovať v prípade, že objavíte nejakú vážnu chybu vášho kolegu spolustraníka? Ďakujem.
 
p. Raši, primátor mesta - Poprosím, pokiaľ budú ešte otázky na pána Ing. Galla, aby ste ich položili, aby sa potom vedeli striedať. Pán poslanec Halenár, máte na pána Ing. Galla otázku? Nech sa páči. Najprv položia otázky páni poslanci, potom vám dám slovo. Nech sa páči, pán poslanec Halenár.
 
p. Halenár, poslanec MZ - Pán primátor, kolegyne, kolegovia, mám procedurálny návrh, aby sme odhlasovali prestávku v trvaní 20 minút, aby sme mohli to, čo sme dostali pred sebou, ako v životopisoch, konfrontovať s tým, čo sme počuli a aby sme mohli teda dávať naozaj otázky, ktoré súvisia s predchádzajúcim pôsobením kandidátov.

p. Raši, primátor mesta - Máme procedurálny návrh, takže budeme o ňom hlasovať. Prosím hlasujte.

Hlasovanie č. 5 -	za: 15, proti: 4, zdržali sa: 20

p. Raši, primátor mesta - Takže nech sa páči, pán poslanec Polaček, nech sa páči na pána kandidáta Galla, ak máte otázku.

p. Polaček, poslanec MZ - Ďakujem pekne. Teda ak som správne porozumel, budeme to robiť tak, že príde kandidát, naňho položíme otázky a budeme ich prestriedavať, pán primátor? Takto si to predstavujete?

p. Raši, primátor mesta - Áno. Položíte otázky na kandidáta a potom, keď bude treba, položia druhýkrát otázky, tak aby ste sa spýtali všetko, čo chcete.

p. Polaček, poslanec MZ - Ok. Pán kandidát Gallo, vo svojom závere píšete o inštitútu správnych konaní. Mňa zaujíma váš názor o tom, ako si myslíte, že to funguje teraz a  nakoľko má tento výraz zaujal, by som chcel, teda poznať vaše vyjadrenie, vysvetlenie ako si predstavujete? Čo si pod týmto pojmom teda presne predstavuje? Či nejakú represiu, alebo čo ďalej?

p. Gallo, kandidát na funkciu HK -  V prvom rade si dovolím ...

p. Raši, primátor mesta - Počkajte, najprv položia páni poslanci a dámy poslankyne otázky na vás a potom vám dám priestor na odpovede. Nech sa páči, pán poslanec Halenár.

p. Halenár, poslanec MZ - Som sa chcel opýtať pána Galla, ako kandidáta na hlavného kontrolóra, či bol v komunistickej strane.

p. Raši, primátor mesta - Ďakujem. Pán poslanec Špak, kľudne si pán inžinier môžete písať otázky, ak treba. Pán poslanec Špak, nech sa páči.

p. Špak, poslanec MZ - Ďakujem pekne. Ja by som na všetkých mal otázku, lebo som nejak nezahliadol, alebo nezačul, nejakú naozaj víziu toho fungovania na ďalších 6 rokov. Niečo nové, čo prinesú. Možno nejakú novú možnosť pri informácii nás, alebo informovanosti občanov. Takže nejakú takú víziu, čo oni donesú nové do tejto funkcie? Ďakujem.

p. Raši, primátor mesta - Ďakujem pekne. Takže poprosím vás zodpovedať otázky tak, ako vám boli položené. A potom vyzveme ďalších kandidátov.

p. Gallo, kandidát na funkciu HK - Zvyknutý som hovoriť čo najviac priamo, bezprostredne, osobne. V prípade, keď by som nezodpovedal celú otázku, poprosím, kľudne mi ju ešte doplňte. Čo sa týka pána poslanca Halenára, budem veľmi stručný. Ja, poviem mu to veľmi jednoducho. V 87. roku môj brat emigroval. Ospravedlňujem sa teraz, trošku je to emotívne, emigroval a odvtedy sme boli napádaní komunistickou stranou. Čiže dá sa  skôr povedať niečo iné. Že moja rodina bola perzekuovaná a mali sme s tým problémy. Len pre zaujímavosť. Nikdy som nebol členom komunistickej strany. Kontrolór má odpovedať priamo a bezprostredne. Ďalej, čo sa, čo sa týka pána Špaka, pokiaľ si prečítate môj profesijný životopis, je zrejmé z neho, že som prešiel mnohými funkciami, mnohými pracovnými pozíciami. A od kontrolórskych, cez manažérske, s pozíciami, kde som sa neustále musel stretávať aj s vplyvom rôznych politických strán alebo skupín. Nikdy, v tomto prípade, som nepostupoval ináč len tak, ako ma naučili, doslova, rodičia. Tzn. poctivo, zodpovedne a nestranne. Pre vašu informáciu, dokonca ešte v určitom období som sa rozhodol dobrovoľne odísť od zamestnávateľa, kvôli tomu, že výpady vtedajších predstaviteľov, poviem, vládnucej koalície sa nezhodovali s mojimi názormi. Čiže ja s týmto nikdy nebudem mať problém. A okrem toho myslím si, že teraz, čo sa týka samotnej práce kontrolóra je množstvo ďalších dôležitých vecí. A v prípade, keď by sa vám len nezdalo, že táto práca nie je dobre vykonávaná, je tu 41 poslancov, ktorí ma vedia kedykoľvek bezprostredne skontrolovať.

p. Raši, primátor mesta - Ďalšia otázka bola pána Polačeka, kvôli koncepcii a správne konanie.

p. Gallo, kandidát na funkciu HK - Mnohí z nás nemali možnosť sa stretnúť s inštitútom správnych konaní. V prípade, keď sa jedná o porušovanie zákona o rozpočtových pravidlách vo verejnej správe, treba si uvedomiť jednu vec, tak ako máme veľké súdy, súdnictvo, tak ja tomu hovorím, sú malé súdy. Tieto malé súdy, je správne konanie na základe ktorého práve predovšetkým v štátnych organizáciách, ale aj v samospráve sa postihujú každé porušenia finančnej disciplíny v podobe tej, že presne § 31 terajšieho zákona 523/2001 o rozpočtových pravidlách štátnej správy hovoria o tom, akým spôsobom postihnúť nehospodárne hospodárenie, prekročenie rozpočtu, zlé nakladanie s rozpočtom, atď. Je dôležitá jedna vec, v terajšej funkcii, v priebehu roka riešime viacej ako 200 správnych deliktov, kde podnety prichádzajú nielen na základe našich kontrol, nielen na základe kontrol Najvyššieho kontrolného úradu, ale prichádzajú aj z orgánov samosprávy. Napr. z vyššieho územného celku sme minulý rok riešili niekoľko deliktov alebo niekoľko porušení finančnej disciplíny s dopadom viacej ako 100.000 eur. V prípade samosprávy, v prípade obcí, musím rovno povedať, neriešili sme ani jedno porušenie finančnej disciplíny v rámci správneho konania. Myslím si, že to je dôležitý nástrojom v prípade mesta Košice, ktorý je potrebné používať ako represívny nástroj a ako výchovný nástroj v podobe, aby sa niečo podobného nezopakovalo.

p. Raši, primátor mesta - Ďalšia otázka bola, či ste členom strany Smer - Sociálna demokracia.

p. Gallo, kandidát na funkciu HK - Áno, som členom strany Smer. V prípade, keď by som bol zvolený za hlavného kontrolóra, automaticky preruším členstvo v strane Smer.

p. Raši, primátor mesta - Ďakujem. Otázka do rozpravy, pán poslanec Halenár, potom pán poslanec Špak. Nech sa páči.

p. Halenár, poslanec MZ - Keďže sme si neschválili prestávku na to, aby sme mohli trochu preštudovať podklady, ktoré nám boli dané, tak som sa pozrel na internet, ako to vyzerá. „Nakúpil výrazne drahšie, dnes kontroluje štátne financie.“ Trend. „Keď bol Pavol Gallo riaditeľom spoločnosti Premako a.s., narábalo sa tam s peniazmi firmy tak, že súčasné vedenie Premaka pripravuje už druhé trestné oznámenie pre podozrenie z neoprávneného prospechu a škody spôsobenej zamestnávateľovi. Dnes P. Gallo riadi Správu finančnej kontroly Košice, ktorá patrí priamo pod ministerstvo financií. V rámci Košického a Prešovského samosprávneho kraja vykonáva vládny audit nakladania s verejnými prostriedkami.“ Vyzerá to tak, že pán Gallo by nám mal čosi povedať, minimálne o tejto záležitosti. Je treba povedať, že ten článok je hodne dlhý. Detaily by nás určite mali zaujímať, ako to je s tým trestným oznámením? To je článok z roku 2013. A ešte ďalej, jednalo sa o nejaký žeriav, lízovaný ČSOB leasingom, v leasingovej zmluve, nejaké detaily sú tu, atď. Takže toto by nás určite zaujímalo u takého kandidáta.

p. Raši, primátor mesta - Ďakujem. A ešte pán poslanec Špak, nech sa páči otázku položiť.

p. Špak, poslanec MZ - Ja ďakujem členovi strany Smer - SD, pánovi primátorovi, že dal tú otázku za mňa a opýtal sa či pán kandidát Gallo je členom strany Smer – SD. Ďakujem.

p. Raši, primátor mesta - Pán Ing. Gallo, zodpovedzte ešte na otázku, čo vám dal pán poslanec Halenár. 

p. Gallo, kandidát na funkciu HK - Ako som skôr spomínal, počas svojej viac ako 30 ročnej praxe, kedy som pracoval v rôznych funkciách, vrátane manažérskych funkcii, som čelil mnohým obvineniam, mnohým osočovaniam a snahám o diskreditáciu. V prípade, keď by ste čítali aj ďalej a hľadali aj ďalej v dokumentoch, zistili by ste, že uvedený článok bol napísaný v súvislosti s dvoma faktami. Po prvé: v roku 2008 som nastúpil do spoločnosti Premako, kde bola nejasná vlastnícka štruktúra, dá sa povedať, a možno niektorí z vás by mi to vedeli aj potvrdiť, boli vtedajší akcionári rozhádaní. Podarilo sa mi spoločnosť reštrukturalizovať, podarilo sa mi ju vyviesť z krízy. Následne to dopadlo  tak, že podarilo sa vtedajším vlastníkom  predať akciovú spoločnosť za podstatne vyššiu sumu. Tzn., že tie aktíva spoločnosti boli výrazným spôsobom zhodnotené. Na druhej strane však nastúpila nová vlastnícka skladba, do tejto spoločnosti, ktorá bola prezentovaná dvomi skupinami vlastníkov. Ako som dodatočne zistil, už pri kúpe tejto spoločnosti jedna skupina vedome podviedla druhú skupinu tak, že oni o tom ani nevedeli, ale predali túto spoločnosť o 1 000 000 viacej, ako v skutočnosti bola cena. Následne začali obviňovania zo strany tej skupiny, ktorá prevážila, tej podvedenej, že som sa zúčastňoval uvedeného podvodu, že niečo tam nesedí. Vyústilo to aj do tej situácii, že na základe vzájomnej dohody som radšej z tejto spoločnosti odišiel. Čo je dôležité, táto spoločnosť v súčasnej dobe krachuje, táto spoločnosť v súčasnej dobe má problémy. Pokiaľ začneme skúmať jej pozadie, všimneme si niektoré zaujímavé veci, ktoré môžu viesť napr. k tomu, že začneme rozmýšľať nad tým, že či má v poriadku daňové priznania, atď., atď. V tej dobe, kedy vznikol tento článok, napr. spoločnosť sa uchádzala o poskytnutie prostriedkov z eurofondov. Nečudujem sa, že automaticky vznikla takáto diskreditácia, obvinenie, pretože v tejto funkcii, v ktorej v súčasnej dobe pracujem, na finančnej kontrole, jednou z našich rozhodujúcich povinností je aj kontrola poskytovaných verejných prostriedkov z eurofondov. Na záver chcem zdôrazniť, tak, ako vidíte, register mám čistý. Čo sa týka ďalších trestných oznámení, neboli žiadne trestné oznámenia. Tento článok bol vykonštruovaný. Svedčí o tom aj napr. to, že v závere ten dotyčný, kto to písal, napísal, že niekoľkokrát som vystriedal politické strany. Rovno vám poviem, je to holý nezmysel a holá nepravda. Aj v podobe ďalších informácií, ktoré tam boli poskytnuté. Ďakujem.

p. Raši, primátor mesta - S faktickou poznámkou pán poslanec Ihnát, nech sa páči.

p. Ihnát, poslanec MZ – Faktická poznámka. Áno, ďakujem veľmi pekne. Ja osobne pána Galla poznám. To môžem povedať, že v politickej strany Smer je myslím od začiatku, od roku 1999, keď sme túto politickú stranu Stupave zakladali. Takže Gallo v žiadnej inej politickej strane nebol. Naozaj, to je všetko. Ďakujem.

p. Raši, primátor mesta - Ďakujem pekne, pán poslanec. Pán poslanec Halenár, po ňom pán poslanec Špak. Nech sa páči.
 
p. Halenár, poslanec MZ - Tak, keďže nám pán kandidát Gallo neposkytol detaily o tom, žeriave. Čo píše Trend: „Nový žeriav zo starých zásob. Premako sídli v Matejovciach, dva kilometre od hraníc s Ukrajinou. Jeho medzinárodné logistické centrum hlavne prekladá tovar zo širokorozchodnej trate na klasickú a naopak. Zámer akciovky vybudovať v Matejovciach komplexnejší logistický park obsahoval aj nákup portálového žeriavu s nosnosťou 32 ton. Nákup zabezpečoval generálny riaditeľ P. Gallo. Lenže žeriav za takmer 220.000 eur dodnes leží v areáli Premaka rozložený.“ Rok 2013. „Nikdy nebol zmontovaný, hoci zmluvy sú už rok podpísané a firma uhrádza leasingové splátky. Dodávateľom žeriavu bola Košická spoločnosť Monostroj, s.r.o, kupujúcim ČSOB leasing, ktorý dodávateľovi vlani v júli zaplatil celú kúpnu cenu lízingovým nájomcom Premako. V lízingovej zmluve aj v protokole o prevzatí žeriavu stojí, že predmetom leasingu je nový stroj, technológia. Keď sa však do vedenia Premaka dostali vlani na jeseň noví ľudia a nechali vypracovať znalecký posudok, ostali zhrození, čo to vlastne lízujú. Je to starý mostový žeriav prerobený na portálový. Majiteľ Monostroja ho pravdepodobne získal ako vyradený do šrotu v niektorej zo spoločností sídliacich v areáli U. S. Steel Košice, kde v súčasnosti zabezpečuje údržbu žeriavov“ Atď.  Takže tak. Len informácia pre kolegyne a kolegov.

p. Raši, primátor mesta - Pán inžinier, počkajte chvíľočku. Pani poslankyňa Grüllingová s faktickou poznámkou a zároveň, aby - ako povedal správne pán poslanec Halenár, že nemá slovo pán kandidát, doneste mi rokovací, aby sme dodržiavali aj počty prihlásení do rozpravy. Pani poslankyňa Grüllingová, nech sa páči.
 
p. Grüllingová, poslankyňa MZ - Faktická poznámka. Ďakujem veľmi pekne za slovo. Ja by som len chcela poprosiť pánov kolegov a zvlášť pána kolegu Halenára, pána poslanca, aby sme sa vrátili k téme. Myslím si, že každý mal možnosť si pozrieť o kandidátoch, čo potreboval. A myslím si, že by sme naozaj mali k podstate a k meritu veci sa vyjadrovať. A takáto argumentácia, že písali v novinách. Aj o mne písali v novinách, že bývam v 35 ročnom dome. A nie je to pravda. Takže nebudeme hádam brať takéto argumenty! Takže poprosím, vráťme sa k téme. Ďakujem.

p. Raši, primátor mesta - Ďakujem pekne pani poslankyňa. Pán poslanec Špak, nech sa páči.

p. Špak, poslanec MZ - Ďakujem pekne. Ja len také dve poznámky. Prvá je tá, že ideme voliť človeka na 6 rokov. Tak verím tomu, že nejak sa držať trojminútových diskusii a o chvíľku ma asi stopnete, tak nepovažujem to za vhodné. A jedno čo som chcel možno uľahčiť „teraz bičovanému kandidátovi“, že som mal ešte jednu otázku a tú nech odpovie, keď bude odchádzať. A to bola tá vízia, tá jeho špecialita, čo prinesie na tých 6 rokov, ak ho zvolíme? Ďakujem.

p. Raši, primátor mesta - Pán poslanec Polaček, nech sa páči.

p. Polaček, poslanec MZ - Ja by som chcel, že stále mi nebolo k tomu inštitútu správnych konaní povedané to, čo som čakal a chcem podporiť pána Halenára. My sme životopisy týchto kandidátov uvideli 5 minút pred začiatkom tohto rokovania. Naozaj, my nemáme, kedy si niektoré veci naštudovať o kandidátoch. Nie je to myslené neúprimne nie je to myslené v zlom, ale jednoducho, ak sa máme pripraviť, ako to aj pán kolega Špak povedal, na 6 rokov zvoliť kandidáta, ktorý bude tomuto mestu pomáhať, bude pracovať s poslancami, bude pracovať s vedením, tak to má byť rozhodnutie naozaj správne. Čiže mňa veľmi mrzí, že sme neschválili tú prestávku. A preto súhlasím s tým, že ak sú nejaké informácie, treba ich povedať, žiaľ, o tom verejne a nemôžeme si ich povedať mimo, niekde na chodbách, kde sme si mohli o tých kandidátoch zistiť ďalšie informácie. Nemali sme, nemal som dostatok informácií o kandidátoch. 

p. Raši, primátor mesta - Chcem sa spýtať kancelárie samosprávnych orgánov, koncepcie všetkých kandidátov dostali poslanci, o rozvoji práci a všetci splnili podmienky prihlásenia sa. Dobre. Ďakujem pekne. Čiže pán Ing. Gallo, nech sa páči, môžete odpovedať na otázky, ktoré boli položené.

p. Gallo, kandidát na funkciu HK - Vrátim sa ešte k článku v časopise Trend. Doporučujem, len v prípade potreby si naštudovať vtedy platiace podmienky, akým spôsobom boli podpisované zmluvy investičného charakteru a. s. Môžem rovno povedať, že bol oprávnený ich podpisovať len predseda predstavenstva. Problém naozaj bol v tom, že predsedom predstavenstva bol člen inej vlastníckej skupiny, ako tejto, to znamená bol ten, čo podviedli. To je všetko. Čo sa týka správnych konaní, správne konania rieši zákon o správnych konaniach číslo 71 z  roku 1964. Tam je to čisté. Tam je to jasné. Tam je len dôležitý naozaj jeden fakt. Treba sa naučiť narábať s porušeniami finančnej disciplíny. Treba ich začať používať a treba ich riešiť podľa platnej legislatívy tejto republiky. Ďakujem.

p. Raši, primátor mesta - Ďakujem pekne. Poprosím ďalšieho z kandidátov, podľa abecedy. Pani Ing. Jakubíková, aby ste zodpovedali otázky, ktoré vám budú položené. Tá prvá je všeobecná pre všetkých, je to vízia alebo čo chcete priniesť nové, pokiaľ by ste boli úspešnou vo vašom ďalšom pôsobení?

p. Jakubíková, kandidát na funkciu HK - Môžem hovoriť?

p. Raši, primátor mesta - Takto. Chcem poprosiť, pokiaľ majú ctené dámy poslankyne a vážení páni poslanci, aj iné otázky okrem tej, ktorá bola položená pre všetkých kandidátov, keby ich mohli položiť, aby nám ich pani kandidátka mohla zodpovedať naraz. Ak nie, tak nech sa páči, môžete hovoriť pani inžinierka.

p. Jakubíková, kandidát na funkciu HK - Ja by som chcela povedať, inštitútu správneho konania v zmysle zákona o finančnej kontrole, hlavný kontrolór nemôže dávať pokuty. My nie sme represívny orgán. My sme len nápravný orgán, ktorý dáva opatrenia, ktoré majú potom prijať. A následne organizačné zložky pri kontrole zároveň, ako som uviedla v koncepcii, bol prijatý nový zákon o finančnej kontrole, ktorý úplne mení postavenie hlavného kontrolóra voči organizačným zložkám, ktoré pôjde kontrolovať. To je tá vízia. Tam bude potrebné pripraviť, ako má vstupovať kontrolná skupina na miesto kontroly, aké bude mať práva a povinnosti. To isté, aké bude mať práva a povinnosti kontrolovaný subjekt, čiže povinná osoba, u ktorej sa bude robiť kontrola. Čiže tieto zásady bude potrebné pripraviť v nasledujúcom období a prijať týmto mestským zastupiteľstvom, ako boli prijaté Zásady pre prenájom v školských zariadeniach alebo pri prenajímaní majetku mesta Košice. Toto bude nová úloha. A zároveň chcem povedať, že mesto Košice má toľko rozsiahlych organizačných zložiek, od rozpočtových a príspevkových organizácií, príspevkových organizácií, obchodných spoločnosti, kde pre každý jednotlivý subjekt sú iné právne predpisy. Čiže je veľmi náročné, či pre kontrolnú skupinu alebo pre hlavného kontrolóra, nastaviť program kontroly, ktorá sa vykonáva priamo na meste. A preto bude dôležité, v zmysle nového zákona prijať zásady, ktoré sa budú týkať kontrolnej činnosti v nasledujúcich 6. rokoch. Ďakujem za pozornosť.

p. Raši, primátor mesta - Ďakujem pekne. Chcem sa spýtať, či sú ešte nejaké otázky na pani Ing. Jakubíkovú? Ak nie, poprosím ďalšieho kandidáta v abecednom poradí, tak ako ste prednášali. Čiže pán Ing. Mokrý. Nech sa páči. Pán  inžinier Polaček ešte položí otázku  a potom by ste zodpovedali tú otázku, ktorá je daná všetkým kandidátom, plus otázku, ktorú vám položí pán Ing. Polaček. Nech sa páči.

p. Polaček, poslanec MZ - Ďakujem pekne. Kolegovia, ja by som prečítal záver z koncepcie pána inžiniera, pána kandidáta, kde v závere hovorí: „Záverom chcem vysloviť presvedčenie, že v prípade zvolenia do funkcie hlavného kontrolóra mesta Košice bude mojou ambíciou...“, teraz vlastne to je tá, časť mojej otázky „vybudovať moderný a profesionálny tím kontrolórov“. Ma zaujíma, akým spôsobom chce pán inžinier to vybudovať, keď vlastne štatutárom mesta je primátor. Kontrolór nemá dosah na odmeňovací systém, nemá dosah na prijímanie zamestnancov! A potom to, čo ma zarazilo: „Je byť pravou rukou primátora mesta Košice a úzko spolupracovať s vedením.“ Čiže ma zaujíma aj odpoveď na to, čo znamená byť pravou rukou primátora? Ďakujem.

p. Raši, primátor mesta - Ďakujem. Čiže poprosím víziu a potom odpovede. A ešte pán poslanec Halenár vám položí otázky. Nech sa páči.

p. Halenár, poslanec MZ - Pred položením otázky si pomôžem takým príkladom z Košického samosprávneho kraja. V Košickom samosprávnom kraji sme prednedávnom, ako poslanci, riešili problém, že na jednej strednej škole, to je Obchodná akadémia Polárna, boli zistené, prišli podnety, že škola vynakladá finančné prostriedky nehospodárne. Predseda Košického samosprávneho kraja Trebuľa zriadil kontrolnú komisiu, vymenoval tam predsedu a poslal ju do tej školy na kontrolu. Kontrolná komisia sa vrátila s istými zisteniami nie veľmi pripomínajúce nejaké veľmi veľké prekročenia efektivity vynakladania finančných prostriedkov. Voči tomu sa zdvihla vlna odporu poslancov a poslanci uznesením zaviazali hlavného kontrolóra Košického samosprávneho kraja, čiže už nie kontrolnú skupinu, ktorú menoval predseda Košického samosprávneho kraja vykonať ešte raz túto kontrolu. Táto skupina pod vedením dnes už bývalého hlavného kontrolóra, pána Farkaša, priniesla šokujúce zistenia. Stredná škola v podstate vyvádzala verejné prostriedky cez fiktívne právne služby právničke, ktorá mala väzby na, dokonca, vedúceho školského odboru Košického samosprávneho kraja. Prišiel s tým, tiež, áno, to tí zlí novinári z Trendu asi sú neschopáci, naozaj, zverejnili to. A moja otázka na vás znie. Je vidieť, že jedna a tá istá kontrola v tom istom, pardon, dve rôzne kontroly v tom istom subjekte môžu priniesť dve rôzne výsledky. Povedzte mi, prosím, čo z vašej bohatej profesionálnej kariéry by sa mohlo niečím takým pochváliť? Čo ste také našli, čo si myslíte, že to je váš high light? To je absolútne najlepší výkon, aký ste predviedli, prosím?

p. Raši, primátor mesta - Nech sa páči, pán inžinier, postupne zodpovedajte všetky otázky.

p. Mokrý, kandidát na funkciu HK - Ďakujem za slovo. Najprv by som k tej vízii povedal, že v koncepcii uvádzam niektoré postrehy. A hovorím, že hlavný kontrolór má zo zákona dané mantinely, v ktorých sa môže pohybovať. A uvádzam tam niektoré veci, ktoré by som mal ambíciu zmeniť alebo zmodernizovať. Preto aj v tom zmysle som hovoril k tomu tímu kontrolórov, že je potrebné vytvoriť moderný a profesionálny tím. Nepoznám personálne zloženie tímu, alebo útvaru hlavného kontrolóra, ale v každom prípade, ako uvádzam v koncepcii, ten tím by mal pokryť všetky oblasti, s ktorými sa stretávame v samospráve. Počnúc finančnou kontrolou, počnúc vybavovaním sťažností, petícií, počnúc výkonom rozhodnutí, počnúc prenesenou štátnou správou, počnúc štátnu správu originálnou, ktorú má samospráva. A ja si myslím, že dosť rozsiahla činnosť,  preto by som sa najprv, ak budem zvolený, oboznámil by som sa s personálnym zložením. Alebo taký audit si urobiť kontrolórov a potom by som v spolupráci s primátorom dal nejaké návrhy, ak by bolo potrebné. Takže toto by som, tak na okraj, k tejto pozícii. A čo sa týka takých zistení špeciálnych, môžem povedať ešte, kým som pracoval v správe finančnej kontroly, určité obdobie, tak som pri kontrole účelnosti čerpania dotácií poskytnutých poľnohospodárskym subjektom, podnikateľom, natrafil na takúto perličku , že podnikateľ podal projekt, dostal krásnu pôžičkou alebo dotáciu a miesto traktora si riešil svoje veci, osobné autá a takéto veci. Takže traktor nebol kúpený. Tak tým pádom musel okamžite túto obrovskú čiastku vrátiť a nasledovali ďalšie sankcie, ktoré zo štátneho kontrolného útvaru nasledovali podľa zákona. Takže to len taká jedna perlička. Tých perličiek je viacej, napr. z bežných sťažnosti občanov, ktorí v poslednej chvíli niekedy sa chytajú toho atribútu, podať sťažnosť niekde na niektorý orgán. Napr. niekde v Rožňave sme pomohli vyriešiť v malometrážnych bytoch obrovský problém mnohým zdravotne a iným postihnutým občanom, ktorí sa nevedeli kam obrátiť. Nikto im nevedel pomôcť a my sme proste jednoducho  sťažnosťou prešetrili, uložili, ešte v tom čase aj mestskému úradu alebo mestu za povinnosť poriešiť a vyriešiť túto sťažnosť, ktorú si prehadzovali, ako sa hovorí z jedného vrecka do druhého. Takže tých zistení je veľa. A nie je tu priestor na toto všetko. Ale hovorím, ak by som  bol zvolený do funkcie hlavného kontrolóra, verím, že tak, ako sa uvádza aj v zákone, nebránim sa spolupráci ani s poslancami, ani s vedením, ani s primátorom. Uviedol som už, chcem byť jeho pravá ruka. Berie sa to, v tom zmysle, že chcem naozaj úzko spolupracovať, byť nápomocný, poskytnúť jednak rady jednak z bohatej skúsenosti z mojej takmer 27 ročnej kontrolórskej praxe. Hovorím byť nápomocný mestu Košice. Nie konkrétne osobám, niektorým. Chcem odovzdať alebo zúročiť svoje poznatky pre mesto. Lebo k mestu mám osobitný zvláštny vzťah ďakujem.

p. Raši, primátor mesta - Ďakujem pekne. Pokiaľ nie sú na pána Ing. Mokrého ďalšie otázky, poprosím ďalšieho kandidáta, ktorým je pán Ing. Plavčan. Nech sa páči, keď máte na pána inžiniera otázky, aby ste sa prihlásili do rozpravy, aby ste ich položili. A k otázke ohľadom vízie by zodpovedal aj na vaše ďalšie otázky. Chvíľočku počkajte pán inžinier.

p. Plavčan, kandidát na funkciu HK - Vážené dámy, vážení páni, moja koncepcia na útvare hlavného kontrolóra bude dať hlavne akcent na právny a ekonomický aspekt, aby sa nerobila kontrola pre kontrolu! Aby proste sa pripravili relevantné a nespochybniteľné podklady pre vecné príslušné orgány, poviem to jemne, na ďalšie účinné konanie ďalej. Aby výstupy z kontrol pôsobili na kontrolný subjekt preventívne, účinne a efektívne. Aby pri ďalších činnostiach kontrolný subjekt konal šetrne, efektívne a osožne. Zhruba je to všetko, čo sa týka vízie mojej. Je to rámcová vízia, takže, bude ju treba konkrétne rozpracovať.

p. Raši, primátor mesta - Ďakujem pekne. Nech sa páči, ak sú otázky na pána Ing. Plavčana. Ak nie, ďakujem pekne. A poprosím poslednú kandidátku, ktorou je pani Ing. Vaňo Pásztorová. A poprosím ctených kolegov aj kolegyne, aby položili otázky, ak máte na pani inžinierku. Ak nie sú otázky, tak vás pani inžinierka poprosím, všeobecná otázka na všetkých kandidátov, ohľadom vízie. Nech sa páči, máte slovo.

p. Vaňo Pásztorová, kandidát na funkciu HK - Takže ešte raz, dobrý deň. Ohľadne tej vízie, ja si myslím, že počas mojej praxe od 98 roku sme prešli veľa volebných období, zopár volebných období, kde ma novozvolení starostovia alebo poslanecké plénum oslovilo o pomoc. A vlastne to obdobie mi dalo za pravdu, že si myslím, že nie je potrebné nič nové vymýšľať, lebo všetko už je vymyslené. Skôr ja vidím víziu v tom, že podať správu jednoduchšie, podať prehľad jednoduchšie, čitateľnejšie. To by bolo to, čo si myslím, že je potrebné v dnešnej dobe robiť. Aby tie výkazy, aby tie čísla, aby tie tabuľky boli čitateľné pre každého bez ohľadu na to, že či je prvýkrát alebo druhýkrát zvolený za daného poslaneckého pléna. Neviem, čo nového dať, lebo vlastne všetko je dané zákonom. Všetko musí zodpovedať zákonu. A tým, že poznám kontrolnú činnosť, poznám tím, ktorí pracuje, sledujem ako pracuje ten tím, tak myslím si, že zmena je len v tom, aby proste nejaká nová krv, nejaké nové nabudenie prišlo a začalo sa pracovať možno efektívnejšie. Neviem? Ďakujem.

p. Raši, primátor mesta - Ďakujem. Ďakujem veľmi pekne pani inžinierka. Ďakujem pekne. Uzatváram rozpravu k návrhu na voľbu hlavného kontrolóra mesta Košice. Teraz navrhujem nasledovný postup. Vyhlásime prestávku v trvaní dvadsiatich minút, počas ktorej poprosím mandátovú a hlasovaciu komisiu, aby sa usadila v rade, ktorý sa nachádza pred závesom s hlasovacou urnou. Poprosím ich, aby si mandátová a hlasovacia komisia zvolila predsedu. Potom po prestávke by predseda komisie vyhlásil, či sme uznášaniaschopní a či sme splnili všetky predpoklady preto, aby sme mohli pristúpiť k voľbe hlavného kontrolóra a zároveň, aby mandátová a hlasovacia komisia za tento čas prestávky pripravila zahájenie samotných volieb, v spolupráci s kanceláriou samosprávnych orgánov. O  9 hodine 40 minúte vystúpi predseda mandátovej a hlasovacej komisie a pristúpime k samotnému aktu volieb. Ďakujem pekne. 
- - -

prestávka
- - -

p. Raši, primátor mesta - Dobrý deň prajem, ctené dámy poslankyne, vážení páni poslanci. Poprosím prezentujte sa, budeme pokračovať v rokovaní mestského zastupiteľstva vo voľbe hlavného kontrolóra. Ďakujem pekne za reprezentáciu, všetkých poslancov a poprosím predsedu mandátovej a hlasovacej komisie, aby vystúpil, ktorým sa teda po zvolení a rozhodnutí mandátovej a hlasovacej komisie stal pán poslanec Kaifer. Nech sa páči, máte slovo.

p. Kaifer, poslanec MZ a predseda mandátovej a hlasovacej komisie - Ďakujem za slovo pán primátor. Mandátová a hlasovacia komisia uzniesla sa na predsedovi tak, ako bolo povedané, JUDr. Jaroslavovi Kaiferovi. Mandátová a hlasovacia komisia konštatuje, že je prítomných 41 zo 41 poslancov mestského zastupiteľstva, čo je nadpolovičná väčšina zo všetkých poslancov. Mestské zastupiteľstvo v Košiciach je uznášania schopné a môžeme pristúpiť k voľbe hlavného kontrola mesta Košice. Mandátová a hlasovacia komisia v zložení piatich členov skontrolovala hlasovacie lístky a skontrolovala tak isto aj obálky, ktoré boli označené a zapečatila hlasovaciu urnu. Čo sa týka spôsobu a vykonania voľby, uvádzame spôsob na vykonanie voľby hlavného kontrolóra mesta Košice. Bude nasledovný. Voľba hlavného kontrolóra mesta Košice sa uskutoční tajným hlasovaním poslancov Mestského zastupiteľstva v Košiciach. Hlasovací lístok bude spoločný pre všetkých kandidátov uvedených v abecednom poradí. Platný hlasovací lístok bude ten, na ktorom bude zakrúžkované len jedno poradové číslo príslušného kandidáta. Poslanci budú k hlasovaniu pristupovať podľa jednotlivých radov v akých sedia. Od mandátovej a hlasovacej komisie si prevezmú hlasovací lístok a obálku. Za zástenou upravia hlasovacie lístky zakrúžkovaním poradového čísla svojho kandidáta a v obálke vhodia do hlasovacej urny. Na zvolenie hlavného kontrolóra mesta Košice je potrebný súhlas nadpolovičnej väčšiny všetkých poslancov mestského zastupiteľstva, minimálne 21 hlasov. Ak ani jeden z kandidátov takú väčšinu nezíska, mestské zastupiteľstvo vzápätí vykoná druhé kolo volieb, do ktorého postúpia dvaja kandidáti, ktorí získali v prvom kole volieb najväčší počet platných hlasov. V prípade rovnosti hlasov do druhého kola volieb postupujú všetci kandidáti s najväčším počtom hlasov. V druhopm kole volieb je zvolený ten kandidát, ktorý získal najväčší počet platných hlasov. Pri rovnosti hlasov v druhom kole sa bude rozhodovať žrebovaním, ktoré uskutoční predseda mandátovej a hlasovacej komisie. Týmto, vážení poslanci a poslankyne, vyhlasujem prvé kolo volieb hlavného kontrolóra mesta Košice.

p. Raši, primátor mesta - Ďakujem pekne. Teraz prejdeme k samostatnému aktu voľby. Poprosím, aby ste išli hlasovať podľa radov, ako ste usadení a zároveň poprosím námestníkov primátora, aby išli odhlasovať ako prví a potom poprosím hneď podľa prvého radu. Po vykonaní aktu voľby poprosím predsedu mandátovej komisie, aby ohlásil, že samotný akt voľby bol vykonaný a potom sa odoberú sčítať hlasovacie lístky. Nech sa páči. Krúžkuje sa číslo daného kandidáta. 
- - -

samotný akt voľby
 - - -

p. Raši, primátor mesta - Ďakujem veľmi pekne. Oznamujem, že na základe informácie od predsedu komisie, akt voľby prebehol. A teraz poprosím predsedu mandátovej a hlasovacej komisie, aby ste sčítali hlasovacie lístky. Poprosím panie poslankyne, dámy poslankyne a pánov poslancov, aby ostali na miestach. Po sčítaní hlasovacích lístkov nám oznámite výsledok. 
Poprosím vážené panie poslankyne, ctených pánov poslancov, hlasovacia komisia akurát spočítala hlasovacie lístky. Ďakujem pekne. Takže poprosím predsedu mandátovej a hlasovacej komisie, pána doktora Kaifera, aby nás oboznámil o výsledkoch hlasovania na funkciu hlavného kontrolóra mesta Košice. Ďakujem pekne, nech sa páči, pán predseda, poprosím o oznámenie výsledkov hlasovania.

p. Kaifer, poslanec MZ a predseda mandátovej a hlasovacej komisie - Ďakujem za slovo pán primátor. Chcel by som predniesť správu mandátovej a hlasovacej komisie Mestského zastupiteľstva v Košiciach o výsledku volieb hlavného kontrolóra mesta Košice a o podaní správy o priebehu hlasovania dňa 30. 11. 2015. Mandátová a hlasovacia komisia Mestského zastupiteľstva v Košiciach v zložení Jaroslav Kaifer, Juraj Briškár, Renáta Šrámková, Alfonz Halenár, Bernard Berberich predkladá následnú správu o priebehu a výsledkoch tajných volieb hlavného kontrolóra mesta Košice. V prvom kole volieb sa zúčastnilo 41 poslancov. Zo 41 poslancov mestského zastupiteľstva bolo vydaných 41 obálok s hlasovacími lístkami. Bolo prijatých 41 hlasovacích lístkov, z toho 41 platných hlasovacích lístkov a 0 neplatných hlasovacích lístkov. Piati kandidáti na hlavného kontrolóra mesta Košice získali nasledovný počet platných hlasov: Ing. Pavol Gallo 25, Ing. Hana Jakubíková 13, Ing. Valent Mokrý 1, Ing. Ján Plavčan 1, Ing. Katarína Vaňo Pásztorová 1. Mandátová a hlasovacia komisia konštatuje, že kandidát Ing. Pavol Gallo získal v prvom kole nadpolovičnú väčšinu všetkých hlasov a preto bol zvolený za hlavného kontrolóra. Mandátová a hlasovacia komisia konštatuje, že hlasovanie v prvom kole prebehlo v súlade s § 18a ods. 3 zákona č. 369/1990 Zb. zákonov o obecnom zriadení v znení neskorších predpisov, v súlade s uznesením Mestského zastupiteľstva v Košiciach číslo 217 bod C. zo dňa 21. 9. 2015 a v súlade s § 33 Rokovacieho poriadku v Košiciach 30. 11. 2015 a k správe boli pripojené podpisy všetkých členov mandátovej a hlasovacej komisii. Ďakujem pekne.

p. Raši, primátor mesta - Ďakujem pekne pán predseda. Dovoľte mi zároveň za vás všetkých poďakovať za prácu mandátovej a hlasovacej komisii. Konštatujem, že Mestské zastupiteľstvo v Košiciach podľa § 10 ods. 3 písm. l) zákona č. 401 z roku 1990 Zb. o meste Košice v znení neskorších predpisov, § 18a ods. 3 zákona č. 369 z roku 1990 Zb. o obecnom zriadení v znení neskorších predpisov a § 6 ods. 2 písm. s) Štatútu mesta Košice zvolilo v prvom kole nadpolovičnou väčšinou hlasov všetkých poslancov na základe výsledkov tajného hlasovania do funkcie hlavného kontrolóra mesta Košice pána Ing. Galla. Dovoľte mi zablahoželať víťazovi volieb na funkciu hlavného kontrolóra a zaželať mu veľa pracovného elánu do plnenia si povinností v tejto náročnej funkcii. Ďakujem veľmi pekne. Ďakujem pekne hlasovacej a mandátovej komisii.
- - -

Bod č. 2
Návrh na určenie platu hlavného kontrolóra mesta Košice

p. Raši, primátor mesta - A prejdeme k bodu číslo 2. Ctené dámy poslankyne, vážení páni poslanci, pod bodom číslo 2 predkladám Návrh na určenie platu hlavného kontrolóra mesta Košice. Ide o určenie platu na základe platnej legislatívy. Materiál máte pred sebou a zároveň otváram k bodu rozpravu. Návrh je určený na základe minimálneho platu, ktorý musí byť kontrolórovi mesta Košice podľa počtu obyvateľov pre mestá nad 100 000 obyvateľov určený. Otváram rozpravu k bodu číslo 2. Uzatváram rozpravu k tomuto bodu ak sa nikto nehlási a poprosím návrhovú komisiu o prednesenie návrhu uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa § 10 ods. 3 písm. l) zákona Slovenskej národnej rady číslo 401 z roku 1990 Zb. o meste Košice v znení neskorších predpisov a § 18c zákona Slovenskej národnej rady číslo 369 z roku 1990 Zb. o obecnom zriadení v znení neskorších predpisov určuje plat Ing. Pavlovi Gallovi, hlavnému kontrolórovi mesta Košice, v sume 2.386 eur mesačne s účinnosťou odo dňa nástupu do funkcie a vzniku pracovného pomeru, t. j. od 01.01. 2016. 

p. Raši, primátor mesta -  Ďakujem pekne, prosím hlasujte.

Hlasovanie č. 7 -	za: 39, proti: 0, zdržali sa: 0

p. Raši, primátor mesta - Uznesenie bolo schválené.
- - -

Záver rokovania

Primátor mesta Košice Richard Raši skonštatoval, že program mimoriadneho zasadnutia sa vyčerpal. Poďakoval sa poslancom MZ za ich aktívnu účasť a pozval ich na otvorenie Košických rozprávkových Vianoc na Hlavnú ulicu, ktoré sa začnú 4. decembra.
Vyhlásil VII. mimoriadne zasadnutie Mestského zastupiteľstva v Košiciach za ukončené. 

            Ing. Pavol Lazúr     				        MUDr. Richard Raši, PhD., MPH
riaditeľ Magistrátu mesta Košice			                 primátor mesta Košice

Zápisnica vyhotovená dňa 22.12.2015
Zapísal: A. S. Partner a Blanka Lukáčová, Referát samosprávnych orgánov MMK

Overovatelia zápisnice:

Ing. Ján Jakubov ...................................................................	Podpísal dňa: 23.12.2015

Ing. RNDr. Emil Petrvalský, CSc. .........................................	Podpísal dňa: ..........................